Diari Oficial de la Generalitat Valenciana


Sumari del DOGV 5040, del 01-07-2005 (2005/7513)

ORDRE de 27 de juny de 2005, de la Conselleria d'Economia, Hisenda i Ocupació, per la qual es determina el Programa de Formació Professional Contínua i es regula el procediment general per a la concessió d'ajudes durant l'exercici 2005.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5040

Data del DOGV
:   01-07-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/7513


Data del document
:   27-06-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * economia social
    * suport econòmic
    * reciclatge professional
    * ajuda a les empreses
    * ajuda pública
    * petita i mitjana empresa
    * sindicat
    * organització patronal
    * universitat
    * cambra de comerç i indústria

ORDRE de 27 de juny de 2005, de la Conselleria d'Economia, Hisenda i Ocupació, per la qual es determina el Programa de Formació Professional Contínua i es regula el procediment general per a la concessió d'ajudes durant l'exercici 2005. [2005/X7513]
  
Un dels elements essencials de les polítiques actives d'ocupació és, sens dubte, la formació contínua. Això és així perquè la internacionalització de les economies, els accelerats processos de canvi tecnològic i organitzatiu i l'evolució demogràfica requereixen la constant actualització professional de les persones al llarg de tota la seua vida laboral.
  
Així es va posar de manifest en el Consell Europeu de Lisboa, on els caps de govern van donar a la Unió Europea un termini de 10 anys per a convertir-se en l'economia del coneixement més competitiva i dinàmica del món, capaç d'un creixement econòmic sostingut amb més i millors llocs de treball i una major cohesió social. L'aprenentatge permanent és un element central d'aquesta estratègia, fonamental no sols per a la competitivitat i l'ocupabilitat, sinó també per a la inclusió social, la ciutadania activa i el desenvolupament personal.
  
Les cimeres de Barcelona i de Sevilla, durant la presidència espanyola de la Unió Europea, van donar un fort impuls per fer realitat un espai europeu per a l'aprenentatge permanent, l'últim exponent del qual és la Declaració de Copenhaguen, sobre cooperació en matèria de formació professional, en qüestions tan concretes com la transparència de les qualificacions o el model europeu de curriculum vitae.
  
A la Comunitat Valenciana el Govern va firmar amb els principals agents econòmics i socials el Pacte Valencià pel Creixement i l'Ocupació (PAVACE), el juliol de 2001, en el qual es destaca la col·laboració de les empreses i un sistema que incloga la possibilitat de la formació a distància.
  
El Consell Valencià de Formació Professional va participar activament en l'elaboració dels memoràndums europeus i va assessorar en el disseny de les primeres convocatòries de formació contínua. Al llarg de l'any 2002 el Govern va presentar el Pla Valencià de Formació Professional, que va ser aprovat pel Consell de la Generalitat el 15 d'octubre de 2002. En aquest Pla s'hi destaca la necessitat implicar en la formació contínua les xicotetes i les mitjanes empreses, teixit econòmic majoritari a la nostra Comunitat; oferir noves oportunitats d'aprenentatge als treballadors, especialment a aquells que tenen majors dificultats per al manteniment de l'ocupació, i estendre aquesta formació a tots els sectors i a tots els territoris.
  
Posteriorment, el Govern de la nació, en exercici de les seues competències, ha impulsat una profunda reforma del model de formació contínua que té com a principals objectius arreplegar el nou marc normatiu de la Llei Orgànica 5/2002, de les Qualificacions i la Formació Professional; atendre les dues sentències del Tribunal Constitucional en relació amb els recursos interposats per les comunitats de Catalunya i Galícia, i donar cabuda al marc de les ajudes d'Estat de la Unió Europea respecte de les subvencions a les empreses. Amb aquest fi, el Reial Decret 1.046/2003, d'1 d'agost, pel qual es regula el Subsistema de Formació Professional Contínua, dissenya un nou model d'organització institucional i de gestió de la formació contínua que atorga a les empreses la decisió final d'apostar per la qualificació dels seus treballadors, al mateix temps que manté la participació dels agents socials en aquest sistema i dóna entrada a les comunitats autònomes en els nous òrgans creats a aquest efecte, en peu d'igualtat amb l'administració central.
  
La nova ordenació de la formació contínua en l'àmbit de la Comunitat Valenciana es planteja complementar i reforçar els mecanismes dissenyats en l'àmbit estatal pel Reial Decret 1.046/2003, abans citat, i apostar per un increment dels incentius a les xicotetes i mitjanes empreses, autònomes i empreses d'economia social que configuren la xarxa bàsica de la nostra economia, a fi de maximitzar l'esforç d'inversió en capital humà que porta associat. Això ha sigut possible, una vegada mes, amb la participació activa dels agents econòmics i socials que, en el Consell Valencià de Formació Professional, han atorgat validesa a aquest nou model que, en línies generals, no presenta canvis significatius respecte del sistema de gestió desenvolupat en els últims anys i que ha permés un augment notable de l'esforç de les empreses en la millora de la formació dels seus treballadors.
  
Per tot això, i fent ús de les facultats que em confereixen la Llei 5/1983 de 30 de desembre de Govern Valencià; la Llei de 17 d'abril, de la Generalitat Valenciana 3/2000, per la qual es crea el Servici Valencià d'Ocupació i Formació; el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i el Decret 41/2001, de 27 de febrer, del Govern Valencià, pel qual s'aprova el Reglament Orgànic i Funcional del SERVEF, modificat pel Decret 173/2002, de 15 d'octubre, i pel Decret 141/2003, d'1 d'agost, tots dos del Govern Valencià, i sentit el Consell Valencià de Formació Professional,
  
ORDENE
  
CapÍtol I
  
Normes generals
  
Article 1. Objecte, àmbit i gestió
  
1. L'objecte d'aquesta ordre és el foment i el desenvolupament d'activitats de formació contínua, que podran ser impartides de manera presencial o a distància, amb continguts modulars preferentment, adreçades a treballadors ocupats, tant per compte d'altri com per compte propi, que pertanyen a les xicotetes i mitjanes empreses ubicades a la Comunitat Valenciana, amb la finalitat que:
  
- Adquirisquen els coneixements, les habilitats i les aptituds necessàries davant de la incorporació de tecnologies avançades, especialment les derivades de la societat de la informació, als seus llocs de treball.
  
- Puguen afrontar amb èxit, si és el cas, la reconversió del seu lloc de treball, i augmentar d'aquesta manera la seua estabilitat en l'ocupació.
  
- Amplien les seues possibilitats de promoció professional.
  
2. La gestió de les ajudes previstes en aquesta ordre correspondrà al Servici Valencià d'Ocupació i Formació (en endavant SERVEF).
  
Article 2. Naturalesa de les ajudes
  
Les ajudes previstes en la present Ordre tindran la naturalesa jurídica de subvencions públiques i aniran destinades al finançament parcial del cost de les accions formatives que es realitzen a la seua empara.
  
Article 3. Entitats beneficiàries
  
1. Podran sol·licitar les ajudes previstes en la present Ordre a fi de realitzar accions de formació contínua per a treballadors de xicotetes i mitjanes empreses:
  
a) Xicotetes i mitjanes empreses, incloses les que pertanyen a l'economia social, ubicades a la Comunitat Valenciana, per als seus treballadors o els seus socis treballadors.
  
b) Organitzacions empresarials, constituïdes a l'empara de la Llei 19/1977, d'1 d'abril, que agrupen empreses o treballadors autònoms, així com les fundacions sense ànim de lucre per elles constituïdes, a fi d'impartir accions formatives als treballadors de les indicades empreses.
  
c) Organitzacions sindicals i fundacions sense ànim de lucre per elles constituïdes a fi d'impartir accions formatives.
  
d) Cambres de Comerç, Indústria i Navegació, col·legis professionals, i instituts tecnològics.
  
2. Les xicotetes i les mitjanes empreses hauran de complir els requisits següents:
  
- Que les seues plantilles no sobrepassen els 250 treballadors.
  
- Que el seu volum de negoci no sobrepasse els 40 milions d'euros, o que el seu balanç general anual de 2004, o si no n'hi ha el corresponent a l'exercici 2003, no excedisca de 27 milions d'euros.
  
- Que no siguen empreses participades en quantia igual o superior al 25% per una gran empresa.
  
3. Totes les entitats hauran de reunir els requisits generals següents:
  
- Estar al corrent de les seues obligacions tributàries i de Seguretat Social en els termes establits per l'Ordre de 30 de maig de 1996, de la Conselleria d'Economia i Hisenda.
  
- Acreditar la capacitat suficient en mitjans materials, humans i organitzatius, per a complir amb els objectius establits en el programa.
  
- Tenir la seu social o la delegació a la Comunitat Valenciana
  
Així mateix, s'hi aplicaran totes les normes contingudes en l'article 13 de la Llei 38/2003, de 17 de novembre, General de Subvencions
  
Article 4. Destinataris dels cursos
  
En tots els casos, els destinataris de les accions formatives seran els treballadors ocupats en les xicotetes i les mitjanes empreses, els socis treballadors de les entitats d'economia social i els autònoms, residents tots ells a la Comunitat Valenciana.
  
De la mateixa manera, tindran prioritat per a participar com a alumnes:
  
1. Majors de 45 anys en sectors on s'introduïsquen noves tecnologies, empleats de sectors o de zones en procés de reconversió.
  
2. Treballadors amb dificultats per a l'accés a la formació (propietaris i treballadors de microempreses, treballadors de zones allunyades de l'oferta formativa).
  
3. Treballadors desfavorits:
  
- Joves menors de 25 anys amb un primer contracte de sis mesos o inferior.
  
- Discapacitats en grau igual o superior al 33%.
  
- Immigrants.
  
- Reingressats al mercat de treball després d'un període d'interrupció de la seua vida laboral superior a tres anys, durant els sis primers mesos.
  
- Majors de 45 anys amb nivells de formació inferiors al batxillerat .
  
- Reingressats al mercat laboral, després d'un període ininterromput de 12 mesos com a desocupat, durant els sis primers mesos.
  
L'alumnat assistent a una acció subvencionada a càrrec de la present Ordre no podrà simultaniejar la seua participació amb qualsevol altra acció formativa subvencionada per la Generalitat Valenciana o pel Fons Social Europeu.
  
Article 5. Difusió
  
Serà obligació dels beneficiaris de les ajudes regulades en la present Ordre donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació i cofinançada pel Fons Social Europeu, de conformitat amb les instruccions i els models que a aquest efecte subministre el SERVEF.
  
CapÍtol II
  
Procediment
  
Article 6. Presentació de sol·licituds, documentació i termini, i instrucció
  
1. Les sol·licituds d'ajudes hauran de presentar-se en el termini de 30 dies naturals a comptar des de l'endemà de la publicació de la present Ordre, en els registres de les direccions territorials del SERVEF, o en qualsevol dels registres a què es refereix l'article 38 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció de la Llei 4/1999.
  
2. Les sol·licituds es formularan en els models normalitzats establits a aquest efecte. Totes les sol·licituds es formularan amb la inclusió de totes les accions formatives corresponents a l'entitat en el seu àmbit provincial.
  
3. Tota sol·licitud haurà d'anar acompanyada de la documentació següent:
  
A) Documentació acreditativa i identificativa del sol·licitant i del seu representant legal.
  
B) Document d'identificació fiscal del sol·licitant.
  
C) Dades de domiciliació bancària seguint el model facilitat a aquest efecte (fitxa de manteniment de tercers).
  
D) Certificat d'estar al corrent de les obligacions amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa del qual haurà d'estendre's a la data d'acabament del termini de presentació de sol·licituds.
  
Quant a les obligacions tributàries amb l'Estat, caldrà l'autorització expressa al Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del model d'autorització que es facilitarà.
  
En el cas de no concedir-se aquesta autorització, haurà de presentar-se un certificat d'estar al corrent de les obligacions tributàries en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa del qual haurà d'estendre's a la data d'acabament del termini de presentació de sol·licituds
  
E) Projecte dels cursos que es desitja impartir. El projecte que continga el pla formatiu de l'entitat es presentarà en una única sol·licitud en suport magnètic i paper, i s'hi indicaran els aspectes següents:
  
- Caracterització de l'empresa o del sector, els fins de la formació contínua que es persegueixen i la formulació dels objectius que la realització del curs pot complir en relació amb l'increment de la qualificació professional dels treballadors assistents i amb el creixement de la productivitat de l'empresa o el desenvolupament de l'organització, si és el cas.
  
- Indicació del tipus de formació que cal realitzar (presencial o modular a distància), tot indicant en aquest cas el pla de realització de les sessions col·lectives de caràcter presencial i les tutories.
  
- Dades generals de l'acció formativa:
  
- denominació de l'acció formativa,
  
- lloc d'impartició,
  
- nombre d'alumnes, i
  
- nombre d'hores.
  
- Perfil de l'alumnat al qual està adreçat el curs: categoria i grup professional.
  
- Continguts teòrics i pràctics de l'acció formativa, entre els quals s'inclouran els relacionats amb la defensa del medi ambient, adaptats a l'especialitat.
  
- Indicació expressa de les dades del perfil del professorat (titulació, experiència professional i docent, així com formació en didàctica), que acredite la seua idoneïtat per a impartir la docència en qüestió. El SERVEF podrà sol·licitar els certificats dels aspectes continguts en el citat perfil que considere convenient.
  
- Descripció d'espais, de mitjans i de materials que s'utilitzaran durant el desenvolupament del curs. Aquesta descripció se cenyirà a infraestructures lligades a la docència en qüestió. En el cas de la formació modular a distància, s'hauran d'indicar els mitjans informàtics que calga utilitzar.
  
- Desglossament del pressupost, tot especificant el cost total i l'import que calga subvencionar per part del SERVEF, d'acord amb el que estableix l'article 11.
  
- Entitats o organismes que col·laboren en el finançament de l'acció, així com la quantia de la col·laboració.
  
No s'aportaran els dos primers documents mencionats més amunt si estigueren ja en poder de la Conselleria d'Economia, Hisenda i Ocupació per haver sigut aportats en l'exercici 2004.
  
4. Quan la sol·licitud la formule una xicoteta o una mitjana empresa, caldrà adjuntar a la documentació exigida, amb caràcter general:
  
- Certificat de la Seguretat Social acreditatiu del nombre de treballadors de l'empresa.
  
- Compte d'explotació i balanç de situació de l'empresa de l'exercici 2004, si han sigut elaborats, o, si no n'hi ha, de l'exercici 2003.
  
- Certificat de la composició de l'accionariat o dels socis partícips, en el cas de societats anònimes o limitades.
  
- Documentació acreditativa d'haver consultat prèviament a la representació legal dels treballadors els plans formatius la realització dels quals es projecta.
  
5. Quan el sol·licitant siga una cooperativa o una societat laboral, caldrà aportar, a més, una declaració subscrita pel seu representant legal, amb referència a la data de sol·licitud, de trobar-se al corrent en el compliment de les obligacions imposades per la seua legislació específica.
  
6. En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data i l'òrgan o la dependència en què van ser presentats o, si és el cas, emesos, i que no hagen transcorregut mes de cinc anys des de l'acabament del procediment a què corresponguen.
  
En els casos d'impossibilitat material d'obtenir el document, l'òrgan competent podrà requerir al sol·licitant que els presente o, si no és possible, que acredite per uns altres mitjans els requisits a què es refereix el document.
  
7. Quan la sol·licitud no reunisca les dades establides en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà l'interessat perquè, en un termini de 10 dies, esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, amb la resolució prèvia que haurà de ser dictada en els termes previstos en l'article 42 de la citada Llei.
  
8. Correspondrà la instrucció dels expedients a les direccios territorials d'Ocupació del SERVEF.
  
Article 7. Valoració de les sol·licituds
  
1. Tota sol·licitud estarà subjecta a una valoració de la infraestructura docent (condicions materials de les instal·lacions i equipament), el projecte presentat (característiques de l'entitat, alumnat, continguts teoricopràctics, adequació d'aquestos al Catàleg Nacional de Qualificacions, la metodologia d'impartició proposada, el professorat, el material de consum, la innovació i la utilització de noves tecnologies), i l'oportunitat de la realització de l'acció formativa proposada (capacitat de l'entitat, impartició prevista de les accions formatives a treballadors que pertanyen a sectors industrials en crisi, o de zones afectades per les inclemències temporals, distribució territorial i per sectors econòmics).
  
La supervisió de la infraestructura docent i de l'oportunitat de la realització de l'acció serà realitzada per personal del SERVEF.
  
L'anàlisi del projecte formatiu serà realitzada pel Comité d'Experts previst en l'article 7 de l'Ordre de 30 de desembre de 2004, de la Conselleria d'Economia, Hisenda i Ocupació, per la qual es determina el Programa de Formació Professional Ocupacional a càrrec del Pla Nacional de Formació i Inserció Professional per a l'exercici 2005 (DOGV de 22 de febrer de 2005). Aquest Comité determinarà, igualment, els criteris generals de distribució territorial i sectorial en els programes de formació impartits per les entitats dels punts b), c), i d) de l'article 3.1 d'aquesta ordre.
  
2. Realitzada la valoració, el Comité d'Experts emetrà un informe en què arreplegarà per programes i províncies el resultat de la valoració, amb indicació dels factors o dels criteris tinguts en compte i la seua aplicació concreta.
  
Article 8. Resolucions i recursos
  
1. La direcció territorial d'Ocupació del SERVEF de cada província, a la vista de l'expedient i de l'informe resultat de la valoració, formularà la proposta de resolució motivada com cal.
  
2. La directora general del SERVEF, o l'òrgan en què delegue, dictarà la resolució procedent, d'acord amb la proposta rebuda, i fins que s'exhaurisquen les disponibilitats pressupostàries.
  
3. La resolució contindrà les dades relatives a cada curs: denominació, número d'expedient, entitat beneficiària, modalitat de la impartició (presencial o a distància), lloc d'impartició o de realització de les sessions presencials i de les tutories, duració horària, nombre d'alumnes i mòdul econòmic.
  
4. La resolució es notificarà als interessats en els termes previstos en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999.
  
5. El termini màxim per a resoldre i notificar la resolució procedent serà de sis mesos a partir de la data de presentació de les sol·licituds.
  
6. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, sense perjuí que subsistisca l'obligació legal de resoldre sobre la petició formulada.
  
7. Les resolucions posen fi a la via administrativa, i contra elles s'hi podrà interposar un recurs contenciós administratiu en el termini de dos mesos a comptar des de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, i de la possibilitat que els interessats puguen exercitar-ne, si és el cas, qualsevol altre que consideren procedent.
  
8. El SERVEF publicarà, d'acord amb la Llei 38/2003, de 17 de novembre, General de Subvencions, les ajudes concedides amb expressió de la convocatòria, del programa i del crèdit pressupostari a què s'imputen, el beneficiari, la quantitat concedida i la finalitat de la subvenció.
  
Article 9. Obligacions dels beneficiaris
  
Són obligacions dels beneficiaris:
  
- Impartir els cursos subvencionats d'acord amb el que preveu aquesta ordre i la resolució d'aprovació, i justificar-ne la realització
  
- Facilitar al SERVEF les tasques de seguiment i de control tècnic.
  
- Subjectar-se a les accions de control de qualitat de la docència que s'estableixen en aquesta ordre.
  
- Subjectar-se a les accions de control financer que legalment corresponguen en relació amb la subvenció concedida.
  
- Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
- Comunicar al SERVEF la concessió de qualsevol altra subvenció o ajuda que, amb la mateixa finalitat, els siga atorgada per una altra administració o ens públic o privat. Aquesta comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons percebuts.
  
- No percebre cap quantitat de l'alumnat que participa en l'acció formativa.
  
- Portar comptabilitat codificada de les despeses imputables a cada curs.
  
- Les altres obligacions dels beneficiaris previstes en l'article 14 de la Llei 38/2003, de 17 de novembre, General de Subvencions.
  
Article 10. Quantia de la subvenció
  
L'import màxim de la subvenció per a la impartició de cada una de les accions formatives serà de 10 euros per hora i alumne, distribuïdes de la forma següent:
  
1. Part A: fins a 7 euros per hora i alumne.
  
2. Part B: fins a 5 euros per hora i alumne.
  
En el cas que, respectant-se els citats limites màxims de 7 i 5 euros per hora i alumne, la suma dels imports sol·licitats per a les parts A i B superaren el límit màxim de 10 euros per hora i alumne, l'excés es detraurà de la Part B.
  
Article 11. Liquidació de les ajudes
  
1. La quantia que es percebrà serà el 80% de les despeses correctament justificades en el cas de la formació genèrica, i del 45% en el cas de la formació específica, sense que en cap cas supere la quantitat concedida en la resolució de concessió per a les parts A i B.
  
S'entendrà com a formació genèrica la que inclou una ensenyança que no és única o principalment aplicable en el lloc de treball actual o futur del treballador en l'empresa beneficiària, sinó que proporciona qualificacions transferibles a d'altres empreses o a d'altres àmbits laborals.
  
S'entendrà com a formació específica la que inclou una ensenyança teòrica i pràctica directament aplicable al lloc de treball actual o futur del treballador en l'empresa beneficiària i que ofereix qualificacions que no són transferibles, o només de forma molt restringida, a d'altres empreses o a d'altres àmbits laborals.
  
Aquestes quanties podran incrementar-se fins al 90% i al 55%, respectivament, en el cas en què la totalitat dels participants pertanga a grups de treballadors desfavorits, descrits en l'article 4.3.
  
2. La quantia de la subvenció es farà efectiva en finalitzar l'acció formativa després de la presentació, a través de l'aplicació informàtica SIDEC, que s'entregarà pel SERVEF a les entitats beneficiàries a l'inici del curs, de la declaració de despeses efectivament realitzats per a impartir-les, les fitxes d'assistència dels alumnes i els documents justificatius següents:
  
Per a la Part A:
  
- Documents justificatius de la despesa corresponent.
  
- Documentació acreditativa de la corresponent transferència bancària efectuada per a pagar la citada despesa.
  
Per a la Part B:
  
- La memòria a què fa referència l'article 12.2 de la present Ordre.
  
- Factures o d'altres documents justificants de la despesa corresponents a aquesta Part.
  
La declaració de despeses, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 30 dies naturals comptats des de l'endemà de l'acabament de l'acció formativa, sense superar mai el 15 de novembre.
  
3. Les factures presentades per a la justificació de les despeses hauran de complir el que disposa el Reial Decret 1.496/2003, de 28 de novembre, i la resta de normativa vigent.
  
L'entitat estarà obligada a comunicar al SERVEF qualsevol subministrament o contractació de béns o servicis amb empreses vinculades a ella. S'entén per empresa o entitat vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es considerarà que hi ha influència dominant quan una entitat o una empresa, directament o indirectament en relació amb una altra, estiga en possessió d'un 25% del capital subscrit, o d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, de direcció o de control de l'empresa.
  
En aquest cas, únicament s'acceptaran els justificants de despesa que reflectisquen estrictament el cost del bé o del servici subministrat.
  
4. La justificació inclourà l'import, la procedència i l'aplicació dels fons no subvencionats.
  
5. Es considerarà despesa realitzada la que ha sigut efectivament pagada abans de l'acabament del període de justificació determinat en aquesta norma.
  
6. Una vegada notificada la resolució de concessió de l'ajuda, es podrà avançar a l'entitat beneficiària el percentatge màxim legalment autoritzat de l'import de l'ajuda, amb l'aval previ a favor del SERVEF en la forma legalment prevista.
  
Article 12. Costos elegibles
  
Els costos elegibles es distribuiran en:
  
1. Part A: despeses de professorat i control de la docència
  
Quedaran compresos en aquest concepte:
  
- Els costos salarials del professorat o, si és el cas, del servici docent extern, per a l'horari exclusiu d'impartició de l'acció formativa, d'avaluacions i de revisions periòdiques dels alumnes, la preparació de classes i de tutories. En aquests costos s'hi inclouran els de la Seguretat Social a càrrec de l'entitat, quan haja contractat els docents com a treballadors per compte d'altri amb obligació de l'afiliació o l'alta en la Seguretat Social.
  
En la modalitat a distància, i sempre que es justifique com cal, les hores de dedicació del professorat podran ser superiors a les hores de presència efectiva de cadascun dels alumnes, sense superar el doble de les hores lectives del curs i sense que supose un increment de la Part A
  
- Costos del control de la qualitat de la docència, concepte que haurà d'estar especificat en el projecte que acompanya la sol·licitud de l'acció formativa, si s'anaren a justificar despeses per ell. Les activitats de control de la docència podran ser exercides per personal no docent. Com a màxim, l'import que s'impute a aquest apartat serà el 10% del total que es justifique de conformitat com a Part A.
  
Únicament s'admetran justificants de pagaments a persones físiques, tant si el servici ha sigut prestat per personal de l'entitat beneficiària, com si s'ha contractat una prestació de servicis professionals amb persones alienes a ella.
  
2. Part B: despeses d'organització o institucionals, entre les quals podran incloure's:
  
- Despeses de personal de direcció, coordinació, assessoria i administració atribuïbles al desenvolupament de l'acció formativa, fins a un màxim del 20% de la Part B que figure en la resolució de concessió.
  
- Amortització d'instal·lacions, equips i ferramentes, que hauran de tenir sempre una connexió directa amb l'activitat docent, de duració superior a un exercici natural, amb exclusió dels béns que hagen sigut objecte de subvenció pública per a ser adquirits. Aquestes despeses es calcularan d'acord amb la normativa vigent i hauran de correspondre a inversions oficialment registrades en la comptabilitat del beneficiari de la subvenció.
  
- Material consumible adquirit per a la impartició de la docència no recuperable a l'acabament del curs.
  
- Material didàctic.
  
- Despeses de traducció, de recopilació o d'impressió de materials d'ensenyança.
  
- Despeses de desplaçament del personal docent i dels beneficiaris de la formació.
  
- Salari dels propis treballadors participants en l'acció formativa, quan el beneficiari de l'ajuda siga una empresa inclosa en l'article 3.1 a), sempre que l'acció tinga lloc durant la jornada laboral i exclusivament pel període coincident.
  
- Altres costos:
  
- Lloguers, tant d'instal·lacions com de maquinària lligada directament a la docència.
  
- Energia elèctrica, combustible i, en general, manteniment de les instal·lacions i equips docents.
  
- Comunicació (fax, telèfon, Internet, etc.), fins a un màxim del 5% de la Part B que figure en la resolució de concessió, limitació que no s'aplicarà en la modalitat a distància.
  
En el cas d'uns altres costos dels indicats anteriorment, el beneficiari haurà d'acompanyar a la documentació exigida amb caràcter general per a la justificació de despeses, una memòria explicativa per acció formativa dels càlculs realitzats per a imputar els citats costos.
  
3. Es consideraran com a despeses elegibles les que es produïsquen 10 dies abans del començament de l'acció formativa, i 10 dies després.
  
4. No es considerarà cost elegible l'IVA o d'altres càrregues tributàries quan siguen susceptibles de ser compensades per les entitats beneficiàries.
  
5. En cap cas, el cost d'adquisició de les despeses subvencionables podrà ser superior al valor de mercat.
  
6. Els cursos hauran de ser impartits pel professorat del sol·licitant o del servici docent extern, per la qual cosa les despeses hauran de ser pagades per l'entitat beneficiària, que és la que ha de reunir les característiques i els requisits enunciats en l'article 3, amb la prohibició expressa de la subcontractació.
  
Article 13. Minoracions i reintegrament de l'ajuda concedida
  
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades, i la concessió, després de la presentació de la sol·licitud, d'altres ajudes públiques o privades que en conjunt superen el cost de l'activitat que ha de desenvolupar pel beneficiari, podrà donar lloc a la minoració de la subvenció concedida.
  
En especial, a la vista de la documentació presentada, relativa a l'acció formativa desenvolupada per l'entitat, es minorarà la subvenció concedida en els casos següents:
  
a) No haver-se impartit la totalitat de les hores lectives aprovades per resolució. Es minorarà en aquest cas proporcionalment de la subvenció concedida per a les parts A i B.
  
b) Per baixes dels alumnes. La diferència entre el nombre d'alumnes que inicien i els alumnes que finalitzen el curs, a partir de la segona baixa d'alumnes no imputable a l'entitat, determinarà la minoració proporcional en la Part A i en la Part B de la subvenció concedida, o de l'import de la subvenció resultant una vegada practicada la minoració per hores, si és el cas.
  
c) Per no haver-se justificat en els termes establits en l'Ordre i en la resolució de concessió d'ajudes la totalitat de les despeses subvencionades.
  
2. Qualsevol dels casos previstos en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent procediment de reintegrament, que podrà finalitzar, si és el cas, amb la resolució de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida en els següents casos d'incompliment per part de l'entitat:
  
a) Obtenció de la subvenció falsejant les condicions requerides per a això o ocultant aquelles que ho hagueren impedit.
  
b) Incompliment de la finalitat per a la qual la subvenció va ser concedida, o de les condicions exigides per a la concessió en la resolució d'aprovació.
  
c) Percepció per part de l'entitat col·laboradora de qualsevol quantitat econòmica procedent de l'alumnat que participa en els cursos.
  
d) Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats de la present Ordre.
  
e) La falsedat de les dades contingudes en la declaració prevista en l'apartat 2 de l'article 11 de la present Ordre.
  
f) L'obstaculització de les actuacions de seguiment i de control pel SERVEF, o l'incompliment de les obligacions d'informació de dades.
  
Tot això sense perjuí del que preveu la mencionada Llei 38/2003, quant a infraccions i sancions administratives en matèria de subvencions.
  
CAPÍTOL III
  
Normes relatives al Programa de
  
Formació Professional Contínua Presencial
  
Article 14. Característiques dels cursos
  
Les accions formatives en la modalitat presencial tindran preferentment una estructura modular i estaran adreçades un nombre d'alumnes comprés entre 10 i 15, excepte en el cas que l'entitat sol·licitant siga una xicoteta empresa amb un número inferior de treballadors.
  
La duració dels continguts teòrics i pràctics no serà inferior a 10 hores, ni superior a 100 hores.
  
Article 15. Contingut dels cursos
  
Els continguts teoricopràctics dels cursos de Formació Contínua en la modalitat presencial seran preferentment els corresponents als mòduls formatius d'aquelles especialitats del Pla FIP proveïdes de reial decret que regule el corresponent certificat de professionalitat.
  
CAPÍTOL IV
  
Normes relatives al Programa de
  
Formació Contínua Modular a Distància
  
Article 16. Característiques dels cursos
  
1. Les accions formatives en la modalitat a distància tindran una estructura modular i estaran adreçades a un nombre d'alumnes comprés entre 20 i 30.
  
2. La duració dels continguts teòrics i pràctics no serà inferior a 20 hores, ni superior a 100 hores.
  
3. La tutorització es realitzarà en un horari preestablit, del qual tindran coneixement els alumnes i haurà de ser notificat al tècnic d'enllaç. Durant l'horari de tutorització caldrà ajustar-se la formació a distància, i, si és el cas, als alumnes que es desplacen en el citat horari. Caldrà preveure la realització amb caràcter presencial d'una sessió inicial del curs, una sessió final del curs per a avaluació i una sessió cada setmana, sempre que la duració del curs siga igual o superior a 30 hores.
  
Article 17. Contingut dels cursos
  
Els continguts teoricopràctics de la formació modular a distància hauran de correspondre a algun mòdul d'aquelles especialitats del Pla FIP proveïdes de reial decret que regule el corresponent certificat de professionalitat.
  
CAPÍTOL V
  
Normes relatives a la realització dels cursos
  
Article 18. Realització dels cursos
  
Els cursos es realitzaran durant l'exercici 2005 i hauran de finalitzar, com a màxim, el 31 d'octubre.
  
Article 19. Inici del curs
  
1. És preceptiva la comunicació fefaent per part de l'entitat beneficiària, fins i tot mitjançant un fax, de la data d'inici de cada curs al tècnic d'enllaç, amb indicació de l'horari i del lloc d'impartició, tot això abans de la citada data.
  
2. Els cursos hauran de començar amb un nombre d'alumnes no inferior a 10, excepte en empreses amb un número inferior de treballadors.
  
3. L'entitat disposarà de set dies naturals des del començament del curs per a remetre a la direcció territorial d'Ocupació que corresponga la documentació següent:
  
- Dades del curs: especialitat, calendari lectiu de cada acció i lloc d'impartició.
  
- Llista de participants que comencen l'acció i la declaració responsable de l'empresa de pertànyer, si és el cas, a grups de treballadors desfavorits i, en el cas d'associacions descrites en l'article 3.1.b), de pertànyer a una empresa associada.
  
- Fitxa d'inscripció en el curs, subscrita per cadascun dels alumnes, en la qual es manifeste que no simultaniegen la seua participació amb qualsevol altra acció formativa subvencionada per la Generalitat Valenciana o el Fons Social Europeu.
  
Article 20. Control del desenvolupament del curs
  
1. Una vegada començat el curs i presentada la documentació anteriorment citada, l'entitat beneficiària estarà obligada a aportar la següent documentació, d'acord amb les instruccions que li seran notificades abans de l'inici del curs:
  
- Control d'assistència que continga la firma diària d'alumnes assistents, quan procedisca, així com el llistat d'accés dels alumnes a la plataforma informàtica, si és el cas.
  
- Comunicació d'incidències que es produïsquen en el desenvolupament de cada curs
  
2. És causa d'exclusió dels alumnes incórrer en un nombre de faltes que siga superior al 20% de la duració total del curs. L'entitat impartidora de l'acció formativa haurà de fer efectiva la baixa del participant el dia lectiu següent, després de l'acumulació de les faltes mencionades. Les faltes d'assistència justificades derivades d'incapacitat temporal no computaran a aquestos efectes, llevat que per la quantia suposen una evident falta d'aprofitament del curs.
  
En les accions formatives realitzades en la modalitat a distància serà causa de baixa de l'alumne la falta de realització de les tutories presencials obligatòries, així com la falta de realització de les avaluacions intermèdies que pogueren establir-se, o de l'avaluació final.
  
3. Procedirà la suspensió cautelar del desenvolupament de l'acció formativa quan:
  
- El curs no estiga en funcionament.
  
- En la modalitat presencial, el personal tècnic docent o l'alumnat no estiga present en el lloc de desenvolupament de l'acció formativa.
  
- El material de consum o els equips/les dotacions no es corresponguen amb els aprovats en la resolució.
  
Serà competent per a acordar la suspensió cautelar la directora general del SERVEF, o l'òrgan en què delegue, amb audiència prèvia de l'interessat.
  
Article 21. Tècnic d'enllaç
  
La direcció territorial d'Ocupació corresponent assignarà a cada una de les entitats beneficiàries un tècnic que actuarà com a interlocutor entre aquestes i l'esmentada direcció territorial, a fi d'agilitzar la gestió.
  
El tècnic tindrà entre les seues funcions:
  
- Informar l'entitat dels tràmits que ha de seguir en desenvolupar el curs.
  
- Conéixer el començament i l'acabament de cada curs.
  
- Conéixer l'horari de les classes, les tutories i les sessions presencials en el cas de la formació modular a distància.
  
- Estar informat de les incidències escaigudes en cada curs.
  
- Coordinar les tasques necessàries per a dur a terme el control de qualitat de la docència.
  
- Vetlar pel correcte desenvolupament del curs proposant les mesures oportunes a l'entitat o a la Direcció General del SERVEF, si és el cas, inclosa la suspensió cautelar de l'acció formativa.
  
Article 22. Acabament dels cursos
  
1. En el termini de 15 dies naturals des de la conclusió de cada curs es presentarà una acta que contindrà l'aprofitament final dels alumnes assistents.
  
En el cas de la formació modular a distància caldrà presentar, així mateix, una còpia de la prova individual de l'avaluació final de cada alumne firmada correctament per aquestos.
  
2. El SERVEF expedirà el corresponent certificat d'aprofitament als alumnes que hagen superat amb èxit el curs.
  
Article 23. Sobre la qualitat de la docència
  
Els tècnics d'enllaç i l'alumnat avaluaran la qualitat dels cursos de Formació Professional en què participen. Aquesta valoració es realitzarà a través de models normalitzats. L'entitat beneficiària facilitarà l'accés i la realització de les oportunes proves, i serà informada del contingut i del resultat d'aquestes avaluacions de la qualitat de la formació desenvolupada en cada curs impartit per aquella.
  
Disposicions addicionals
  
Primera
  
En compliment del que preveu la Llei 19 /2004, de 29 de desembre, de Pressupostos de la Generalitat Valenciana per a l'exercici 2005, es destina per a atendre les subvencions que es concedisquen a l'empara de la present Ordre l'import màxim de 6.814.630 euros (sis milions huit-cents catorze mil sis-cents trenta euros) a càrrec de la línia pressupostària T4165000, cofinançada pel Fons Social Europeu, del subprograma pressupostari 322.52, «Formació professional ocupacional i contínua»,, de l'estat de despeses del pressupost del SERVEF per a 2005.
  
La distribució territorial de l'esmentat import és la següent:
  
Per a la província d'Alacant 2.150.400 euros
  
Per a la província de Castelló 681.400 euros
  
Per a la província de València 3.982.830 euros.
  
En el cas que s'incrementara la dotació pressupostaria mencionada i hi haguera sol·licituds valorades correctament, que no hagueren pogut ser ateses per haver-se exhaurit la dotació inicial, les sol·licituds s'atendran seguint la seua puntuació a càrrec de l'increment de la dotació pressupostària que es poguera produir.
  
Segona
  
Aquesta ordre es dicta a l'empara del que preveu el règim d'ajudes regionals a la formació contínua, Ajuda d'Estat núm. N627/1999, de la Comissió Europea, autoritzat a la Comunitat Valenciana per al període 2000-2006.
  
Tercera
  
En allò no previst en la present Ordre, s'hi aplicarà la normativa autonòmica en vigor continguda en el Decret Legislatiu de 26 de juny de 1991, del Consell de la Generalitat, pel qual s'aprova el Text Refós de la Llei d'Hisenda Pública Valenciana, així com la normativa bàsica continguda en la Llei 38/2003, de 17 de novembre, General de Subvencions.
  
DISPOSICIONS FINALS
  
Primera
  
Es faculta la directora general del SERVEF per a dictar totes les instruccions que siguen necessàries per al desenvolupament i l'execució del que disposa la present Ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, els interessats podran interposar-hi un recurs contenciós administratiu en el termini de dos mesos, comptats des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, un recurs de reposició davant aquest mateix òrgan en el termini d'un mes, computat en els termes ja dits, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.
  
València, 27 de juny de 2005.
  
El conseller d'Economia, Hisenda i Ocupació,